**INFORMATĪVAIS ZIŅOJUMS**

**Par prokuratūras struktūrvienību tehnoloģiskā aprīkojuma stāvokli un iespējamu risinājumu tā uzlabošanai**

1. **Situācijas raksturojums**

Latvijas Republikas Prokuratūru (turpmāk – prokuratūra) veido Ģenerālprokuratūra, tiesu apgabalu prokuratūras, rajonu (pilsētu) prokuratūras un specializētās prokuratūras (kopumā 44 prokuratūras struktūrvienības), kā arī Administratīvā direktora dienests, kas nodrošina prokuratūras struktūrvienību finansiālo un saimniecisko darbību.

Pildot amata pienākumus, gan prokurori, gan prokuratūras administratīvie darbinieki izmanto ikdienas darbā datortehniku. Prokuroru amata pienākumu veikšanai ir nepieciešams izmantot dažādas informācijas sistēmas, tai skaitā valsts reģistrus, piemēram, tiesu informācijas sistēmu, kriminālprocesa informācijas sistēmu, Šengena informācijas sistēmu un citas. Administratīvā direktora dienesta darbinieki, nodrošinot prokuratūras struktūrvienību finansiālo un saimniecisko darbību, darba pienākumu ietvaros izmanto dažādas informācijas sistēmas, piemēram, lietvedības sistēmu, grāmatvedības sistēmu, elektronisko iepirkumu sistēmu, Uzņēmumu reģistra datu bāzi un citas. Līdz ar to, lai nodrošinātu prokuratūras darbību un likumā noteikto funkciju izpildi, datortehnika ir kritisks resurss, bez kura noteikto funkciju izpilde nav iespējama. Prokuratūras 44 struktūrvienību lietošanā kopumā atrodas aptuveni 800 datortehnikas komplekti.

Lai nodrošinātu efektīvu darbu visās prokuratūras struktūrvienībās, darbinieku lietošanā esošo datortehniku nepieciešams regulāri pakāpeniski atjaunot un uzturēt atbilstošā tehniskā stāvoklī. Pakāpeniskai novecojušās datortehnikas nomaiņai Prokuratūrai katru gadu būtu nepieciešams veikt aptuveni 150 jaunu datortehnikas komplektu iegādi (atbilstoši pašreizējai tirgus situācijai kopsummā par 127 500 latiem gadā).

Kopš 2009.gada prokuratūras pamatbudžeta programmā 01.00.00 „Prokuratūras iestāžu uzturēšana” kapitālajiem izdevumiem, t.i. visu nemateriālo ieguldījumu (licenču, datorprogrammu utml. ) un pamatlīdzekļu (saimniecības pamatlīdzekļu, datortehnikas un citas biroja tehnikas) iegādei tiek apstiprināti tikai 37 643 lati, jeb vidēji uz vienu prokuratūras struktūrvienību tikai 855 lati gadā. Tādēļ, ar prokuratūrai piešķirtajiem finanšu līdzekļiem nav iespējams nodrošināt novecojušās datortehnikas nomaiņu, un prokuratūras attīstība vispār nav iespējama.

Šobrīd liela daļa prokuratūras darbinieku lietošanā esošie datori ir piecus vai vairāk gadus veci un nenodrošina prokuratūras darbam nepieciešamo informācijas sistēmu pilnvērtīgu izmantošanu. Datori, kas ražoti pirms pieciem vai vairāk gadiem, bieži bojājas, iziet no ierindas dažādas to komponentes, piemēram, barošanas bloki, cietie diski, optiskās ierīces, mātes plates un citas komponentes. Atsevišķas datortehnikas komponentes ir tādas, kuras mūsdienās nav iespējams aizvietot ar līdzvērtīgu jaunu komponenti, jo vecākas paaudzes komponentes, kuras atbilst novecojušiem un mūsdienās vairs neizmantotiem tehnoloģiskiem standartiem, vairs netiek ražotas, bet tās, kuras iespējams iegādāties pēc īpaša pasūtījuma, ir būtiski dārgākas par jaunās paaudzes komponentēm. Šādas novecojušas tehnikas remonts, izmantojot īpaši pasūtītas vecās paaudzes komponentes, ir ļoti dārgs un nelietderīgs, īpaši ņemot vērā vecās paaudzes datortehnikas neatbilstību mūsdienu prasībām. Ar novecojušo tehniku, pat ja tā tiek uzturēta pastāvīgi labā stāvoklī, nav iespējams pilnvērtīgi izmantot jaunākās paaudzes programmnodrošinājumu, tai skaitā nav iespējams izmantot darba pienākumu veikšanai nepieciešamās informācijas sistēmas, kuras ir izstrādātas, balstoties uz pieņēmumu, ka lietotāju datortehnika būs atbilstoša mūsdienu prasībām. Tāpat uz vecās paaudzes datortehnikas nav iespējams izmantot tos programmatūras drošības risinājumus, kas mūsdienās ir nepieciešami, kā rezultātā, pēc datoru aprīkošanas ar visu nepieciešamo drošības programmatūru un darbam nepieciešamo programmatūras un tehnisko papildaprīkojumu, vecās paaudzes datoru darbība tiek degradēta līdz praktiski nelietojamai pakāpei.

Neveicot regulāri prokuratūras struktūrvienību lietošanā esošās datortehnikas pakāpenisku atjaunošanu, prokuratūras darbinieku darba pienākumu izpilde tiek kavēta un prokuratūrai noteikto funkciju izpilde tiek apdraudēta.

**2. Risinājumi un finansējuma avoti**

Lai nodrošinātu prokuratūras darbiniekus ar darba pienākumu izpildei piemērotu datortehniku, **2013.gadā prokuratūrai neatliekami jāveic vismaz 115 novecojušu un nolietojušos datortehnikas komplektu nomaiņa pret jauniem, kopsummā par 97 750 latiem**.

*Aprēķins:*

Atbilstoši pašreizējai tirgus situācijai viena datorkomplekta cena, ieskaitot sistēmbloku, monitoru, operētājsistēmu, ofisa un antivīrusa programmatūru ir 850 Ls (ar PVN).

115 datorkomplekti x 850 Ls = 97 750 Ls (ar PVN).

Piešķirtā valsts budžeta finansējuma ietvaros veikt nepieciešamo datortehnikas komplektu iegādi prokuratūrai nav iespējams.

Ņemot vērā, ka prokuratūra nesniedz maksas pakalpojumus un tai nav pašu ieņēmumu, prokuratūrai ir nepieciešams papildu finansējums no valsts budžeta līdzekļiem 115 datortehnikas komplektu iegādei, kopsummā par 97 750 latiem – prokuratūras struktūrvienību tehnoloģiskā aprīkojuma daļējai atjaunošanai.

Tieslietu ministrs J.Bordāns

30.08.2013. 09:00

614

Rēķis

67036752, Eriks.Rekis@tm.gov.lv